《颂言四章为邑侯李虹梁父母奏最赋 其三》
明代·邓云霄

燕寝凝香早散衙，讼庭如水静无哗。提携仙掌三天露，洒濯河阳一县花。

偃室几人当国士，韦经今代属名家。试看桃李门前树，已有台光映彩霞。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。